text: Politiaktion skaber kø mod Jylland
  28 september 2018 kl. 17.55
  Ved Den Nye Lillebæltsbro holder bilerne fredag aften i 11 kilometer lang kø på grund af politiaktion.
  Opdatering: Politiet ophæver nu kontrollen ved Den Nye Lillebæltsbro. Der er dog fortsat kø.
  Vi ophæver kontrollen ved alle transportforbindelser. Vi beklager de uhensigtsmæssige følger det har haft og håber på jeres forståelse. Der er for nuværende intet nyt at berette om aktionen. #politidk
  Den landsdækkende politiaktion skaber stadig klokken 20.00 fredag aften trafikale problemer.
  Ved Den Nye Lillebæltsbro sluser politiet stadig bilerne igennem én efter én. Dette gælder dog kun på strækningen til Jylland, så hvis du skal mod Fyn, kan du stadig køre frit.
  Køen begynder fra Nørre Aaby på Fyn og strækker sig 11 kilometer mod Den Nye Lillebæltsbro, oplyser Vejdirektoratet. Man skal forvente en forlænget rejsetid resten af aftenen.
  Den langsomme trafik gjorde blandt andet, at ishockeykampen, der i aften skulle være spillet mellem Herlev Eagles og SønderjyskE, blev aflyst, da holdet fra Herlev ikke kunne komme til Frøs Arena i Vojens.
  Du kan følge med i trafikken her.
  Politiaktionen kort fortalt
  Både Storebæltsbroen og Øresundsbroen blev lukket, og tog- og færgetrafik til og fra Sjælland blev indstillet, da politiet omkring klokken 14.00 satte gang i en politiaktion. De ville fange en sort svensk indregistreret Volvo V90 med registreringsnummer ZBP 546, hvor der angiveligt skulle sidde tre personer i, der sættes i forbindelse med alvorlig kriminalitet.
  Omkring klokken 17 gik alle politikredse i Danmark ind i aktionen.
  Broer, tog- og færgeafgange åbnede igen, og politiet efterlyste bilen, som de nu mener at have fundet. Det vides endnu ikke, hvilken kriminalitet de eftersøgte står bag.
  
  